Aarhus Kommune har annulleret udbuddet af det cykelparkeringshus, der skulle stå klar i Banegraven op mod Hallssti i 2017 på grund af ændringer ved Bruuns Bro.

Annonce

Det var egentlig faldet på plads. Cykelhotel H. Et parkeringshus til 2.000 cykler i Banegraven op mod Hallssti skulle stå klar i 2017.

Men efter Banedanmark har offentliggjort, at der sker ændringer ved Bruuns Bro, som følge af elektrificeringen af jernbanenettet, så har projektleder ved Aarhus Cykelby udskudt udbuddet af cykelhotellet.

»Vi har behov for at sikre os, at de to projekter vil kunne passe sammen. Det er derfor nødvendigt at gentænke den udbudte opgave omkring cykelhotellet, og derfor har vi valgt at annullere udbuddet,« siger Pablo Celis, projektleder i Aarhus Cykelby.

Center for byudvikling og mobilitet vil nu undersøge, hvilke midlertidige muligheder der er for at skabe mere parkering til cykler i området ved Aarhus H, indtil Banedanmark har truffet en afgørelse og en permanent løsning er klar.

»Vi har etableret mange nye cykelparkeringspladser omkring Aarhus H i de seneste år, men vi ved godt, at det kan være svært at parkere sin cykel i området. Derfor vil vi nu undersøge, hvilke midlertidige løsninger der kan afhjælpe problemerne med cykelparkering i området omkring banegården. Vi vil blandt andet yde en ekstra indsats, når det gælder oprydning af efterladte cykler, som optager plads for dem, der har et reelt parkeringsbehov,« siger Pablo Celis.

Cykelhotellet forventes genudbudt i løbet af 2017, og vil derfor tidligst kunne stå færdigt i 2018.